17. január 2024

Podpora rovnosti v rodičovstve a starostlivosti o deti

Spoločnosť Henkel zavádza pre svojich zamestnancov na celom svete platenú rodičovskú dovolenku bez ohľadu na ich pohlavie

Düsseldorf, Germany – Spoločnosť Henkel zavedie od roku 2024 pre svojich približne 50 000 zamestnancov na celom svete nové pravidlá rodičovskej dovolenky bez ohľadu na ich pohlavie. Spoločnosť ponúkne rodičom až osem týždňov rodičovskej dovolenky, ktorá bude v plnej výške platená, na základe starostlivosti o dieťa bez ohľadu na ich pohlavie alebo skutočnosť, či sú biologickými rodičmi dieťaťa. Nové pravidlá odzrkadľujú pevné odhodlanie spoločnosti presadzovať rovnosť a podporovať rodičovstvo a starostlivosť o deti pre všetkých rodičov vrátane adoptívnych a náhradných rodičov, pestúnov a osôb z LGBTQ+ komunity.

*„Henkel sa stane prvou spoločnosťou z nemeckého akciového indexu DAX40, ktorá svojim zamestnancom na celom svete poskytne osem týždňov plne hradenej rodičovskej dovolenky,“* hovorí predseda predstavenstva spoločnosti Henkel Carsten Knobel. *„Táto iniciatíva vysiela silný signál všetkým našim zamestnancom a zdôrazňuje naše neochvejné odhodlanie podporovať inkluzívnejšiu firemnú kultúru a rodovú rovnosť.“*

Sylvie Nicol, výkonná viceprezidentka pre ľudské zdroje, infraštruktúru a udržateľnosť, k tejto téme dodáva: *„Prostredníctvom tejto iniciatívy chceme podporiť rodičov a nabúrať tradičné rodové stereotypy, aby sme každému dali rovnakú príležitosť podieľať sa na starostlivosti o deti. Riešenie nerovností v tejto oblasti však nie je jediným cieľom, ktoré naše nové globálne pravidlá sledujú. Zároveň si tak vytvárame lepšiu pozíciu, aby sme dokázali plniť očakávania zamestnancov v budúcnosti.“*

**Nový globálny štandard**

Nové globálne pravidlá by sa mali považovať za minimálny štandard, ktorý dopĺňa už existujúcu miestnu prax a predpisy. Mali by byť kľúčovým základom na podporu rodinného života a posilnenie rodovej rovnosti, a to najmä v krajinách, v ktorých v súčasnosti neexistuje možnosť čerpať rodičovskú dovolenku. Okrem toho mnohé z existujúcich sociálnych systémov nezohľadňujú niektoré špecifické typy rodín, napríklad rodiny s jedným rodičom, adoptívne či náhradné rodiny. V tejto súvislosti spoločnosť Henkel preto identifikovala potrebu zaviesť univerzálny štandard, ktorý bude platiť pre všetky osoby, ktoré sa starajú o deti.

Po zavedení nových pravidiel v roku 2024 budú mať zamestnanci spoločnosti Henkel približne v 80 krajinách možnosť vziať si platené pracovné voľno, aby sa mohli starať o svoje nové dieťa a vybudovať si s ním rodičovské väzby. Týmto novým prístupom spoločnosť demonštruje pevné odhodlanie presadzovať svoje ciele v oblasti rozmanitosti, rovnosti a inklúzie prostredníctvom hmatateľných opatrení na dôslednú podporu rovnakých príležitostí pre svojich zamestnancov na celom svete.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2022 vykázala spoločnosť Henkel obrat vo výške viac než 22 mld. eur a upravený prevádzkový zisk približne vo výške 2,3 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva približne 50 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)